CV

Narodila som sa 10.9.1949 v tom čase milej a prítulnej Bratislave, v ktorej som prežila detstvo, mladosť i môj doterajší osobný i profesionálny život. Po ukončení základnej deväťročnej školy som študovala na Strednej ekonomickej škole, ktorú som ukončila maturitnou skúškou v roku 1968. Nikdy nezabudnem na to smutné a desivé augustové ráno, keď som sa idúc na brigádu, dozvedela, že nás obsadili „Rusi“ a o chvíľu som sa na vlastné oči presvedčila o tom, že ulice Bratislavy sú plné tankov. Touto udalosťou bol okrem iného, poznačený aj začiatok štúdia na Právnickej fakulte UK, ktorú som ukončila v roku 1973. Pre štúdium práva som nebola motivovaná mojou rodinou ani nikým z mojich blízkych. Rozhodla som sa sama, hoci pre mojich profesorov na strednej škole to bolo viac-menej prekvapenie, lebo väčšina absolventov strednej ekonomickej školy pokračovala v štúdiu ekonomického zamerania. Keď som sa neskôr zamýšľala nad tým, čo vlastne bolo impulzom pre toto moje rozhodnutie, zistila som, že ma oslovila hlavne myšlienka z predmetu základy československého práva, že človek je po celý život od svojho narodenia, ale aj pred narodením, dokonca i po smrti spojený s právom. Určite k tejto voľbe prispela aj moja záľuba v čítaní kníh, medzi ktorými bolo i veľa skvelých detektívok s logickou analýzou faktov, ktorá sa neskôr stala základom mojej právnickej profesie.

Už počas vysokoškolského štúdia som dospela k záveru, že by som rada pracovala v justícii. A tak som v lete 1973 nastúpila na Mestskú prokuratúru v Bratislave ako právna čakateľka a od mája 1975 som sa stala prokurátorkou. V roku 1978 som začala pôsobiť na Generálnej prokuratúry SR, kde som pracovala do 1.1.2014, kedy som odišla do dôchodku. Celý môj profesionálny život je úzko spätý s trestným právom. Počas dlhoročnej praxe prokurátorky som pracovala výlučne na trestnom úseku a zaoberala som sa všeobecnou kriminalitou, postupne aj závažnými trestnými činmi na úseku majetkovej i násilnej trestnej činnosti.

V prvých rokoch po politicko-spoločenských i ekonomických zmenách vznikol na Slovensku aj nový fenomén – organizovaný zločin. Problematike organizovaného zločinu som sa aktívne venovala takmer 20 rokov. Vykonávala som dozor nad vyšetrovaním v konkrétnych veciach obzvlášť závažného charakteru, spáchanými organizovanými skupinami. Išlo o trestnú vec vo verejnosti známu pod označením „Kyselinári“, ktorí okrem rozsiahlej ekonomickej trestnej činnosti, odstraňovali telá obetí tzv. bielych koní rozpustením v kyseline sírovej. Vykonávala som dozor v trestných veciach Mikuláša Černáka, vrátane prác na povolení obnovy konania vo veci mediálne známej vraždy poľského občana G. Szymaneka. Realizovala som trestnú vec šéfa ukrajinskej mafie na Slovensku V. Yegorova a jeho kumpánov, ktorí spáchali viacnásobné vraždy. Medzi zložité trestné veci patrila aj vec tzv. policajného gangu, ktorý páchal lúpežné prepadnutia s vysokou mierou brutality, ale tiež tzv. kukláčov, ktorí vo svojom voľnom čase asistovali za finančnú protihodnotu v erotickom salóne. V neposlednom rade to bola trestná vec Branislava Adamča a spol., ktorý bezohľadne vraždil v Moste pri Bratislave a mnoho ďalších. Získané poznatky som využila pri spracovaní kriminogénnych a hmotnoprávnych aspektov organizovaného zločinu na území SR pre účely Slovenskej akadémie vied, Ústavu štátu a práva (rok 2008).

   Pre úplnosť dodávam, že som pôsobila aj na úseku legislatívy, podieľala som sa na tvorbe zákona o registri trestov, zákona o prokuratúre, prokurátoroch a právnych čakateľoch prokuratúry z roku 2001, ktorým sa zaviedli prvky oklieštenia monokratického princípu prokuratúry. Ako členka rekodifikačnej komisie pre trestné právo procesné som sa podieľala na príprave nového Trestného poriadku účinného od roku 2006. Bola som členkou Rady Justičnej akadémie a podieľala som sa na vzdelávaní justičných čakateľov. Veľmi zaujímavá bola aj moja práca ako právneho experta v rámci programu elektronického prepojenia registrov trestov medzi členskými štátmi Európskej únie.

 K môjmu osobnému profilu dopĺňam, že s manželom Mariánom Mišíkom žijeme spolu 41 rokov a máme jednu dcéru. Som bývalá športovkyňa, dvanásť rokov som aktívne hrávala hádzanú, najprv dorasteneckú ligu a neskôr som bola prvoligovou hráčkou TJ Vinohrady. Mám rada výtvarné i divadelné umenie. Rada čítam poéziu a prózu a spolu so šansónmi sú mojím veľkým potešením. Záhrada je pre mňa príjemným relaxom a humor je korením môjho života.

 V súčasnosti vykonávam advokátsku prax, pričom zostávam verná ideám spravodlivosti a práva.

 Eva Mišíková